OBH 3454/1997.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

A vizsgálat megindítása

Panaszos azért fordult az állampolgári jogok országgyűlési biztosához, mert 1997. jan. 16-án Bp. VIII. ker. Lujza u. 38. szám alatti lakása ajtaján a BRFK VIII. ker. eljáró beosztottai erőszakkal hatoltak be, s az így keletkezett rongálást nem állították helyre. A vizsgálatot az állampolgári jogok országgyűlési biztosáról szóló 1993. évi LIX. tv. 16. §. (1) bek. alapján megindítottam.

Az érintett alkotmányos jog

Az 1949. évi XX. tv. a Magyar Köztársaság Alkotmánya 2. §. (1) bek. " A Magyar Köztársaság független, demokratikus jogállam ".

55. §. (1) bek. " A Magyar Köztársaságban mindenkinek joga van a szabadságra és a személyi biztonságra, senkit sem lehet szabadságától másként, mint a törvényben meghatározott okokból és a törvényben meghatározott eljárás alapján megfosztani."

A megállapított tényállás

A vizsgálat során beszerzett adatok szerint a panaszossal szemben rongálás vétségének alapos gyanúja miatt nyomozást folytatott a BRFK VIII. ker. RK. Tekintettel arra, hogy az érintett idézés ellenére nem jelent meg a nyomozó hatóság által megjelölt helyen és időben, ezért előállítására kellett intézkedni. Az intézkedés foganatosítása során az eljáró rendőrök olyan információk birtokába jutottak, miszerint a panaszos lakásában tartózkodik, amit napok óta nem hagyott el. Felmerült a rosszullét gyanúja is, valamint az orvosi segítség szükségessége is, ezért hatósági tanúk jelenlétében erőszakos úton hatoltak be a lakásba. A panaszost lakásában elbújva találták. Előállítását követően  - miután nem volt kihallgatható állapotban -  adatai pontosítása során megállapították, hogy a Nagykanizsai Városi Bíróság 1988. 09. 06-án cselekvőképességet korlátozó gondnokság alá helyezte.

A vizsgálat megállapításai

A panaszos által kifogásolt rendőri intézkedésre  a Rendőrségről szóló 1994. évi XXXIV. tv. 39. §. (1) bek. b/ pontja  - a bűncselekmény elkövetésének megakadályozása, megszakítása vagy a bűncselekmény elkövetőjének vagy gyanúsítottjának elfogása, előállítása céljából  -  és a c/ pontja  - közveszély, továbbá az élet vagy testi épséget fenyegető közvetlen veszély elhárítása, illetőleg az ilyen veszélyben lévők kimentése érdekében -  alapján került sor.

Figyelemmel arra, hogy a panaszos közreható magatartásának tudható be az erőszak alkalmazása, az ennek következtében keletkezett kárért a rendőrség anyagi felelősséggel nem tartozik.

Megállapítottam, hogy a rendőrség intézkedése, eljárása jogszerű volt, alkotmányos visszásság nem keletkezett. Erről az 1993. évi LIX.  tv. 19. §. (1) bek. alapján a panaszost e jelentés egy példányának megküldésével értesítem.

Az ügy jogszabályi háttere

A Rendőrségről szóló 1994. évi XXXIV. tv. A Rendőrség Szolgálati Szabályzatáról szóló 3/1995. (III.1.)  BM. rendelet.

Budapest, 1997.

dr. Polt Péter